

**HORTOBÁGY KÖZSÉG ÖNKORMÁNYZATÁNAK**

**GAZDASÁGI PROGRAMJA**

**2020-2024.**



**Bevezetés**

Elképzelésem szerint egy közös, lakossági igényeken alapuló gazdasági programra van szüksége településünknek. Bár a jelenlegi gazdasági program cikluson túlnyúló, jogszabályi kötelezettségünk ennek felülvizsgálata. Ez alapján a jelen Gazdasági Programot felülvizsgáltuk, aktualizáljuk a megvalósult, és folyamatban lévő beruházásokkal, továbbá kiegészítjük az alapvető elképzelésekkel, de szükségesnek tartjuk egy társadalmi egyeztetésen alapuló Gazdasági program megalkotását, amely határidejéül 2020.12.31.-ét tűzzük ki.

Egyfajta projektszemlélet alapján tervezzük összeállítani a gazdasági programot. Akár önkéntesek bevonásával, meghatározzuk a projekt végrehajtásának felelőseit. Ehhez egy pontosan előkészített előzetes társadalmi egyeztetés szükséges.

**A település bemutatása**

Demográfia, népesség

A demográfiai viszonyokat vizsgálva megállapítható, hogy Hortobágy népességszáma az 1870-es évektől kezdve a századfordulóig egyenletes növekedést produkált, utána egy rövid fogyatkozó szakasz következett be. 1910-től kezdve újra lassú növekedés mutatkozott, majd robbanásszerű bővülés volt tapasztalható a népességszámban, amely 1949-ben érte el a csúcspontját. Ennek oka az volt, hogy az ország minden tájáról érkeztek a településre a munkát és megélhetést keresők, ugyanis megváltoztak a tulajdonviszonyok, Debrecentől átmenetileg az állam vette át a Hortobágyot „Állattenyésztő Nemzeti Telep” néven. Az állami gazdaságok 1949-es elindulása után a népességszám gyorsan hanyatlani kezdett, a folyamat egészen 1960-ig tartott. Az 1960 és 1980 közötti két évtizedben újra növekedett a település lakosságszáma, az első évtizedben látványosabban, a másodikban mérsékeltebben. A rendszerváltás évéig az enyhe fogyatkozás jellemző, majd szintén enyhe növekedés veszi kezdetét, amely 2001-ig folytatódik. Utána kezdődik az a népességcsökkenési tendencia, amely mind a mai napi tart.

A vándorlási egyenleg az adott közigazgatási egységbe állandó vagy ideiglenes jelleggel bejelentkezők és az onnan másik közigazgatási egységbe állandó vagy ideiglenes jelleggel bejelentkezők számának különbözete, ezer lakosra vetítve. Bár a vándorlási egyenleg Hortobágy község esetében meglehetősen hullámzó képet mutat, összességében azonban megállapítható, hogy hosszabb távon az elvándorlás jellemzi a települést, és a tendenciát csak egy-egy esztendőben szakítja meg egy meglehetősen alacsony pozitív érték. Ezt a folyamatot szeretnénk alapjaiban megváltoztatni. A Hortobágy mutatószámai által jelzett folyamat ezen vizsgálati szempontot tekintve is illeszkedik a megyei és a kistérségi jelzőszámok által felrajzolt tendenciához. Amikor egy-egy településnek csökken a megtartó ereje, akkor elsőként a fiatal, tevékeny, munkaképes, kellően mobilis korosztályok választják az elvándorlás lehetőségét. Hortobágy esetében sincs ez másként.

A lakosság nagy része a korszerű községközpontban, míg másik része a központtól több kilométeres távolságban lévő valamikori tanyaközpontokban él.

A hét településrész neve: Árkus, Szásztelek, Halastó, Máta, Borsós, Kónya, Kungyörgy.

A település népsűrűsége az országos átlagnak (107 fő/km2) az 5%-a, (azaz 5,35 fő/km2). A tanyai településrészek lakóinak alapellátása, az infrastruktúra biztosítása, (víz, villany, út, stb.) továbbá a közszolgáltatások végzése –a nagy távolságok miatt –jóval költségesebb, mint egy tömbtelepülésen. Emellett a kötelező jogszabályi előírásoknak való megfelelés –benne kiemelten az ivóvízellátás, szennyvízelhelyezés és hulladékgazdálkodás –további súlyos terheket ró az önkormányzatra. Tekintettel arra, hogy a község a legközelebbi településtől (Balmazújváros) 25 km távolságra van, ezen fejlesztéseket csak önállóan, jóval nagyobb terhet jelentő beruházási –és üzemeltetési költséggel tudja megoldani.

A település központjában lakók számára a legközelebbi település (Balmazújváros) vonattal naponta többször is elérhető, míg a buszközlekedés korlátozottabb. A település külterületein élők a vonatközlekedést nehezebben tudják igénybe venni, mert megállóhely Halastón, illetve Kónyán van, de Kónya településrészről is nagyjából másfél kilométert kell gyalogolni a vasúti megállóig. A Szásztelken lakók csak úgy tudják igénybe venni a vonatközlekedést, ha átgyalogolnak Halastóra, ez a távolság körülbelül nyolc kilométer. A helyközi tömegközlekedést a külterületen élők nehézségek árán tudják igénybe venni.

**Közúti közlekedés**

A térség keleti és nyugati irányú gyorsforgalmi kapcsolatát a 3 sz. elsőrendű főutat tehermentesítő M3 autópálya biztosítja. Az M3 autópálya nemzetközi út, száma E71, Budapest és Nyíregyháza között halad kétszer két sávval, melyhez csatlakozik az M35 autópálya a 150-es km szelvény környezetében északi irányban melyen Miskolc, valamint az M35 autópálya a 186-os km szelvény környezetében déli irányban melyen Debrecen közelíthető meg. Hortobágy településtől az M35 autópálya ~30 km-re keletre, Debrecen területén található, mely a 33 sz. főúton érhető el.

Hortobágy közigazgatási területének közvetlen elérését az országos közúthálózaton keresztül a 33 sz. másodrendű főút biztosítja, mely Füzesabony –Debrecen közötti vonalon kelet-nyugati irányú forgalmat bonyolít, valamint átszeli a belterületet, és egyben a település főutja is. Egyéb főút a község tágabb környezetében található, melyek elérése a 33 sz. főúton keresztül lehetséges. A települést fekvése kelet -nyugat irányú, melyet gerincét a 33 sz. fő út képezi. A település észak –déli kapcsolatai hiányosak, illetve a szomszédos települések területén biztosított.

A közigazgatási területen található országos mellékutak:

3316 j. Tiszacsege –Debrecen összekötő út

3322 j. Hortobágy -Telekháza összekötő út

33114 j. Hortobágy –Máta bekötő út

33115 j. Hortobágy-Halastó bekötő út

33322 j. Hortobágy állomáshoz vezető út

A település regionális közúti kapcsolatai Debrecen közelségének köszönhetően viszonylag jók, azonban az utak állapota egyes felújított szakaszoktól eltekintve a felújítást igényel.

**Utak állapota**

A település közigazgatási területén áthaladó országos mellékutak állapota jelenleg megfelelő, azonban folyamatos fenntartást igényel.

Hortobágy területén az utcák többsége burkolattal ellátott, azonban előfordulnak burkolatlan útszakaszok is. Ezen utak felújítása az önkormányzat működési bevételéből csak kis mértékben finanszírozható, pályázati lehetőségek esetén kívánjuk a nagyobb útszakaszokat felújítani. A külterületen néhány burkolatlan utca is előfordul. Az országos közutak minősége helyenként rossz, felújítandó állapotú.

Kiemelt figyelmet kell fordítani az állami és önkormányzati utak és a csapadékvíz- elvezető rendszer folyamatos karbantartására, csak a kettő együttes jó állapota előzheti meg a burkolat tönkremenetelét. Állandó problémát jelent HNPI kezelésében lévő utak minőségének állapota.

**Települési közösség (kohézió, kultúra, hagyományok, civilek)**

Hortobágy társadalmi életében a civil kezdeményezések és szerveződések részvétele jelentős. A regisztrált nonprofit szervezetek ezer lakosra jutó száma nemcsak a kistérségi mutatót haladja meg számottevően, de a megyei mutatót is. A Hortobágyon működő civil szervezetek társadalmi tevékenységükkel közfeladatot látnak el. Ilyen közfeladat többek között a település kulturális programjainak szervezése, hagyományőrző rendezvények lebonyolítása, a kulturális örökség megóvása, a közbiztonság megerősítéséhez való hozzájárulás.

A helyi civil életben kevésbé vesz részt, viszont fontos turisztikai vonzerő, illetve helyi lakosoknak munkahely teremtő a Madárkórház Alapítvány. Új civil szervezetként érdemes megemlíteni a debreceni székhelyű Terepszemle Stúdiót, a helyi védett területek kezelőjeként, illetve a szintén debreceni Hang-Kép Kulturális Egyesületet. Utóbbi rendszeresen segít a helyi fiataloknak uniós programokban való részvételben. Az önkormányzat az elmúlt években a rendezvényein közreműködőként számíthatott a Hortobágy Természetbarát Egyesületre, amely civil szervezettel való együttműködést a jövőben is támogatjuk, mint minden helyi civil szervezettel való együttműködést, kölcsönös segítést.

Egyértelműen a település kulturális hagyományaira, évszázados gyökereire és a községben élők fejlett identitástudatára, a lakóhelyükhöz való kötődésére vezethető vissza, hogy ilyen hangsúlyos szerepet kap a helyi közéletben az alulról szerveződő kezdeményezések kiépült rendszere.

**A település humán infrastruktúrája**

A községben a Hortobágyi Nyitnikék Óvoda működik, a napközi otthonos intézmény fenntartója Hortobágy Község Önkormányzata. Az óvodához tartozó gyermekek Hortobágy községből és a vonzáskörzetébe tartozó tanyaközpontokból érkeznek, 5–20 km távolságból. A községben a Hortobágyi Petőfi Sándor Általános Iskola és Kollégium működik. Az intézmény a település központjában helyezkedik el. Az iskolaépület mellett udvar és bitumenes sportpálya található. Az épület 1970-ben, a kollégium pedig 1981-ben épült. Az intézményben tantermek, szaktanterem, könyvtár, tornaterem, öltözők, irodai helyiségek, szertárak, ebédlő, konyha, egészségügyi helyiségek állnak rendelkezésre. Az intézmény felszereltsége, bútorzata évről-évre javul, megújul, cserélődik. Megfelelő számú számítógép áll a tanulók és a pedagógusok rendelkezésére.

Folyamatosan nő az informatikai eszközök száma.

Hortobágy községben a települési önkormányzati feladatok tekintetében az egészségügyi alapellátás 2 vegyes háziorvosi körzettel és 1 fogorvosi körzettel biztosított. A hétközi és hétvégi ügyelet társulás keretében megoldott. A településtől 25 km-re lévő Balmazújvároson járóbeteg-szakellátás működik. A tanyagondnoki járattal a külterületen élők is be tudnak jutni a központba a háziorvoshoz, illetve a központból vonattal el tudnak jutni Balmazújvárosba a járóbeteg-szakrendelőbe.

A településen a védőnői ellátás megoldott. A védőnő kizárólag Hortobágy településen látja el a védőnői feladatokat. Munkáját nehezíti, hogy Hortobágy településszerkezete erősen tagolt, és a védőnőnek a tevékenységet nemcsak a központban, hanem a tanyai településrészeken is el kell látnia. Munkáját a tanyagondnoki szolgálat segíti.

A népegészségügyi, kora gyermekkori kötelező szűrésekhez való hozzáférés a lakosság számára biztosított.

Az Önkormányzat tervei között szerepel különböző szűrővizsgálatok megszervezése az anyagi lehetőségeihez mérten.

A közétkeztetés a településen megoldott. Az óvodában és az iskolában az önkormányzat külső vállalkozó bevonásával teljesíti a gyermekétkeztetésre vonatkozó kötelezettségét. A nyári szünetben pályázat útján, támogatáson keresztül valósulhat meg a nyári gyermekétkeztetés az arra rászorulók számára. A szociálisan rászorulók szociális étkeztetése szintén megoldott.

A rendszeres gyermekvédelmi kedvezmény megállapítása esetén a halmozottan hátrányos helyzetű óvodáskorú gyermekek és az 1-8. évfolyamon tanulók ingyenesen, míg a hátrányos helyzetű tanulók 50%-os térítési díj ellenében jogosult étkeztetésben részesülni.

**Az önkormányzat feladatai**

A helyi önkormányzat kizárólagos tulajdonát képező nemzeti vagyonba tartoznak –a helyi közutak és műtárgyaik; –a helyi önkormányzat tulajdonában álló terek, parkok; – a helyi önkormányzat tulajdonában álló – külön törvény rendelkezése alapján részére átadott – vizek, közcélú vízi létesítmények, ide nem értve a vízi közműveket. A helyi önkormányzat gazdálkodásának alapja az éves költségvetése. Ebből finanszírozza és látja el törvényben meghatározott kötelező, valamint a kötelező feladatai ellátását nem veszélyeztető önként vállalt feladatait. A helyi önkormányzat a feladataihoz igazodóan választja meg a gazdálkodás formáit, és pénzügyi előírások keretei között önállóan alakítja ki az érdekeltségi szabályokat. A helyi önkormányzat a feladatai ellátásának feltételeit saját bevételeiből, más gazdálkodó szervektől átvett bevételekből, valamint központi költségvetési támogatásból teremti meg. Hortobágy község esetében az önkormányzat mindenkori gazdálkodására alaposan rányomja a bélyegét a település speciális helyzete, amelynek három összetevője van: egyrészt a földrajzi fekvés (óriási területen fekszik, és messze van a szomszédos településektől), a tagolt település- szerkezet, továbbá a kiemelt természetvédelmi és idegenforgalmi szerepkör.

A felsorolt tényezők és adottságok miatt Hortobágy község működési kiadásai jelentősen magasabbak az országos átlagnál, annak mintegy 160%-át teszik ki.

Az önkormányzat költségvetésének nagy részét az alapfeladatok ellátása emészti fel (óvodai nevelés, egészséges ivóvízellátás, egészségügyi és szociális alapellátás, közvilágítás, helyi közutak és köztemető fenntartása stb.)

Nehezítő körülmény Hortobágy számára a külterületek szociális és infrastrukturális elmaradottsága, ahol a települési átlaghoz képest jóval magasabb a munkanélküliség, ami a nagy távolságokból, a tömegközlekedés hiányából, az alulképzettségből, a volt állami gazdasági telepek elhanyagoltságából stb. ered. Ezeken a külterületi lakott helyeken nagyrészt többszörösen hátrányos helyzetű, mélyszegénységben élő családok laknak.

Az alapfeladatok, kötelezettségek teljesítése (a teljes közigazgatási területen) leköti az önkormányzat fejlesztési, finanszírozási lehetőségeit.

A településen működő három nagy állami tulajdonú társaságnak (Hortobágyi Nemzeti Park, Hortobágyi Nonprofit Kft., Hortobágyi Halgazdaság Zrt.) kiemelt jelentősége van a térség gazdasági, társadalmi életében. Hortobágy Község Önkormányzata a 2015-2020 közötti időszakra gazdasági programot dolgozott ki. A dokumentum megállapítja, hogy az önkormányzat által ellátott feladatokhoz szükséges feltételek, anyagi lehetőségek folyamatosan szűkülnek, ezért fontosnak ítélik, hogy áttekintsék és meghatározzák azon **nem kötelező feladatokat**, melyeket a jövőben is teljesíteni kívánnak:

* Testvérvárosi kapcsolat, diákcsere a németországi Pressath városával.
* Együttműködés a lengyelországi Komarówka Podlaska és a magyarországi Hollókő településekkel.
* Az idegenforgalomban rejlő lehetőségek kihasználása, a hagyományos rendezvények megtartása, újabb rendezvények bevezetése.
* Együttműködés a turizmus területén Debrecennel. Elképzeléseink szerint bővíteni szükséges más környékbeli településekkel, pl.: Hajdúszoboszlóval, esetleg más TDM szervezetekkel, keretein belül. A közös pályázatban vállalt kötelezettségek teljesítése.
* A településen működő civil szervezetek támogatása
* A Hortobágyi Híradó megjelentetése
* Helyi védett területek fejlesztés

Fentieket a 2024-ig tartó időszakra vonatkozóan a következőkkel egészítjük ki:

* Testvérvárosi kapcsolat Szalacs településsel
* Fentebb említett együttműködést a turizmus területén mi is fontosnak tartjuk. Éppen ezért csatlakoztunk Debreceni Régió Együttműködési Tanácsához közel 20 településsel
* A településen működő, tevékenykedő civil szervezetekkel való együttműködés számunkra is fontos feladat
* Közösségi média megjelenések, lakossági fórumok sűrítése
* Helyi védett területek fejlesztése
* Turisztikai kerekasztal újraindítása
* Vállalkozói kerekasztal megszervezése, kordinálása

**A fejlesztések** célja a Világörökséghez méltó településkép és környezet kialakítása, a foglalkoztatást elősegítő beruházások és programok támogatása, valamint a településen, továbbá vonzáskörzetében működő termelők piacra jutásának az elősegítése, ami biztosíthatja a településen élők megélhetését. További fontos cél az önkormányzat számára a működési kiadások csökkentése megújuló energia hasznosításával, valamint a tanyán élők számára élhetőbb környezet biztosítása.

Célként fontosnak tartjuk a saját, településen belüli közösség fejlesztést.

**A település gazdasága, az önkormányzat gazdálkodása**

Hortobágy természeti és földrajzi adottságaiból fakadóan a település gazdaságában a mezőgazdaság képviseli a legnagyobb arányt 53,7%-kal, a szolgáltatások pedig 41,9%-kal, ami a település esetében többnyire idegenforgalmi és turisztikai vonatkozású. Az ipar-építőipar 4,4%-kal nem számottevő.

A nemzetgazdasági ágakat tekintve a hortobágyi vállalkozások jelentős része a mezőgazdaság, erdőgazdálkodás, halászat ágazatban tevékenykedik, de az idegenforgalom okán erős a kereskedelmi és vendéglátási ágazat is. A Nemzeti Parkkal kapcsolatosan pedig a szakmai, tudományos ágazat szintén jelentős arányban képviselteti magát.

Az önkormányzat a lehetőségeihez mérten igyekszik gazdaságfejlesztési tevékenységet végrehajtani.

**Elsőrendű cél a turizmus fejlesztése**, ezáltal munkahelyteremtés, a településen élő lakosság élethelyzetének javítása, mindezek eredményeképpen pedig a település népességmegtartó erejének fokozása.

Az Önkormányzat aktív szerepet kíván vállalni a helyi turisztikai szolgáltatók által kínált lehetőségek összegyűjtésében és kiajánlásában az önkormányzati tulajdonú Délibáb Nonprofit Kft. tevékenységén keresztül.

Az önkormányzat igyekszik a legrészletesebb adatokat nyomon követni a nyilvántartott álláskeresők csoportjára vonatkozóan, és ezen adatbázisnak megfelelően próbál beavatkozni a folyamatokba, akár különböző képzések népszerűsítésével, akár a közmunka átszervezésével, vagy más, a rendelkezésére álló eszközökkel.

Továbbá fontos cél a közösség építés online kommunikáción, saját rendezvények növelésén, civilek bevonásán, sport támogatásán és a település marketingjén keresztül.

**Gazdaságfejlesztési tevékenység**

Az önkormányzat gazdasági programja szerint a helyi bevételek növelése - mint elérendő cél a turizmusban rejlő lehetőségek maximális kihasználásával, a rendezvények számának emelésével, valamint a munkahelyteremtő beruházások elősegítésével érhető el. Emellett fontos feladat a költségvetési forráshiány csökkentése érdekében a működési kiadások lefaragása, amiben fontos szerepe van az energiatakarékos közvilágítás megvalósításának és az önkormányzati intézmények megbízható, alternatív energiával történő fűtésének.

A település 2015-2020 évi Gazdasági programjában szereplő fejlesztési célok közül a következő célok valósultak meg, illetve vannak folyamatban, illetve egészülnek a 2024-ig tartó időszakra:

* Az egészséges ivóvízprogram befejeződött
* A Hídi vásár területének és a kilenclyukú híd környezetének komplex megújítása folyamatban van
* A Hortobágyi Nagy Csárda környezetének rehabilitációja, a körzeti megbízotti iroda és a szolgálati lakás épületének felújításával, Közösségi Ház néven rendezvényház létesítése folyamatban
* A Hortobágy folyó Keleti partján sétány kialakítása a kilenclyukú hídtól a vasúti hídig folyamatban
* A vásártér déli oldalán útépítés a Víziszínpadhoz folyamatban
* A volt gépműhely területének felújítása, logisztikai központ létesítése a Hortobágyon és környékén gazdálkodó termelők termékei piacra jutásának és a foglalkoztatás bővülés elősegítése érdekében 2024-ig tartó terveink között is szerepel
* Sportpálya létesítése nem valósult meg, de jelenlegi terveink között is szerepel ennek a megvalósulásának a támogatása
* Helyi/termelői piac megvalósítása terveink között szerepel
* Lakótelkek kialakítása, közművesítése a lakónépesség növelése érdekében terveink között szerepel, a közművesítés forráslehetőségének megteremtése terveink között szerepel ingatlan értékesítés bevételéből
* A települési úthálózat fejlesztése, útjavítási munkálatok bel-és külterületi lakott helyeken egyaránt lehetőség szerint pályázati forrásból, kisebb fenntartási munkák fontossági sorrendben saját működési bevételekből
* A közvilágítás korszerűsítése folyamatban van
* Községháza és a Nyitnikék Óvoda, továbbá a Tuti Éva Faluház épületének energetikai korszerűsítése, felújítása pályázati lehetőségek kiaknázásával
* Napenergia hasznosítása villamos energia termelésre Hortobágyon pályázati lehetőség alkalmával
* Az orvosi rendelő felújítása, fejlesztése megtörtént.
* Köztemető fejlesztése folyamatban van
* A település térfigyelő rendszerrel való ellátása megtörtént
* Parkkarbantartó eszközök beszerzése pályázati források bevonásával
* A hagyományőrző rendezvények színvonalának emelése
* Fedett, tájba illő buszváró építése Borsóson

**A folyamatok értékelése**

Hortobágy önkormányzata mindig élt a közfoglalkoztatással kapcsolatos lehetőségekkel.

A közfoglalkoztatottak száma az aktív korú lakosság arányához viszonyítva nem jelentős, de a regisztrált munkanélküliek nagy részének biztosít átmeneti munkalehetőséget. A közfoglalkoztatásban részt vevők számát a törvényi szabályozás folyamatos változása alakítja.

A településen működő három nagy állami tulajdonú társaságnak (Hortobágyi Nemzeti Park, Hortobágyi Nonprofit Kft., Hortobágyi Halgazdaság Zrt.) kiemelt jelentősége van a térség gazdasági, társadalmi életében.

Hortobágy az ország egyik legismertebb idegenforgalmi célpontjaként évente mintegy 200.000 turistát vonz.

A Hortobágyi Nemzeti Park különleges állat-és növényvilága, a páratlan szépség műemléki környezet, az évszázados múltra visszatekintő pásztor -és állattenyésztési kultúra, továbbá az ezeket népszerűsítő rendezvények jelentik Hortobágy vonzerejét. Mivel a község lakói és az itt működő vállalkozások nagy része az idegenforgalomból él, ezért a településfejlesztés irányát is ez határozza meg. A település legnagyobb értéke gazdag természeti és idegenforgalmi-kulturális kincseiben, adottságaiban rejlik.

Hortobágy Községi Önkormányzat a következő küldetést tekinti sajátjának: "A múlt kulturális és természeti értékeit megőrizni fontos feladatunk. Lényeges küldetés az utókor számára maradandót hátrahagyni és alkotni. Megfelelni a helyi lakosok igényeinek, ugyanakkor a világunk változást sürgető kihívásainak is. A település életét felelősen irányítani, gazdasági, társadalmi és környezeti értékeit minél teljesebben kihasználva fejlődését elősegíteni és a különböző forrásokat felkutatva cselekedni. A lakosság életkörülményeit javítani úgy, hogy közben megőrizzük a helyi hagyományokat, szokásokat, értékeket, valamint figyelembe vesszük az esélyegyenlőségi szempontokat, amelyek áthatják a kötelező és önként vállalt feladatok ellátását a település életének alakítása során.”